Ego Henricus, Trecensium comes palatinus, notum facio presentibus et futuris quod Harduinus, abbas de Rippatoria, totumque ejusdem domus capitulum, Petro, abbati Vallis-Lucentis et omnibus ejusdem domus fratribus, universisque eorum successoribus, dimiserunt domum suam de Chevereio, cum omnibus appendiciis ejusdem domus, terris videlicet, pratis, nemoribus et pascuis; domum quoque et quicquid ex dono Anscheri, carnificis, vel aliunde, Senonis habebant. Si qua sunt etiam alia juris sui, sueque proprietatis, ad eandem domum pertinentia, eis quiete et pacifice perpetuo possidenda concesserunt et unanimiter laudaverunt; ea quidem conditione quod nemus quod vulgo dicitur Cervins, ceteraque censualia ad predictam domum pertinentia, sub eodem pretio quo illi de Rippatorio ea acquisierunt eis dimiserint; pro reliquis omnibus sexcentas et quinquaginta marcas fini argenti ad pondus Trecense recipientes. Ne autem processu temporum aut pravorum perversitate hujus venditionis pactio impediri possit vel turbari, presenti scripto cum sigilli mei impressione eam confirmare curavi. Affuerunt autem hujus rei testes: dominus Ansellus de Triagnello; Garnerus, frater ejus; Willelmus Marescallus; Hugo Eventatus; Gaufridus Eventatus; Girardus Eventatus; Ertaudus, camerarius. Actum Trecis, anno incarnati Verbi Mº Cº LXXº VIº. Data per manum Stephani, cancellarii. — Nota Willelmi.